איך לחגוג יום הולדת בבית בסטייל ובזול - וואלה! Buzzit!
יש לי ילדה שמתכננת את מסיבות יום ההולדת שלה בערך שנה קדימה, מה שנותן לי הרבה זמן להתכונן, ומצד שני גורם לי לרצות להתאמץ ולא לאכזב.
הפעם הבת שלי ביקשה מסיבה שעוסקת בגיבורות על, בסנכרון נפלא (יחסית, כן?) עם הסרט "וונדרוומן", כך שהמגוון בחנויות התאים לנו במיוחד. עם זאת, היה חשוב לי שלא להיסחף לעלויות מוגזמות, ועם קצת מאמץ והרבה סבלנות הגענו לתוצאות נהדרות ומסיבה מאוד כיפית ומהנה.
כדי שגם אתן תוכלו לעשות זאת, הכנתי לכם כמה טיפים שיהפכו את המסיבה הבאה שלכם לססגונית, מקושטת, מושקעת ובמחיר הגיוני.
1. בחרו יחד עם הילד קונספט למסיבה. בין אם מדובר בדמות או סרט אהובים, מקום מעניין (כמו למשל מסיבת "חוף") או תקופה בהיסטוריה, והשתמשו בקונספט הזה כקו מנחה.
2. בחרו שניים או שלושה צבעים דומיננטיים שמייצגים את הקונספט (אני השתמשתי בכחול, אדום וזהב) והשתדלו לבחור בקישוטים ואביזרים צבעים אלו. כך המראה הסופי יהיה הרמוני ונעים לעין.
3. אם בחרתם בקונספט ממותג, אין צורך לרכוש את כל האביזרים הממותגים. אפשר להסתפק בשניים או שלושה פריטים משמעותיים (למשל מפת שולחן מצוירת, כרזה לקיר ומפיות) ואת שאר האבזור לרכוש בגרסה לא-ממותגת. אם תשמרו על פלטת הצבעים הנכונה, גם פריטים חלקים ופשוטים יראו כאילו הותאמו בדיוק.
4. את רוב המוצרים תוכלו לרכוש בזול בחנויות בסגנון "סטוק", שם לרוב המחירים נמוכים בהרבה מחנויות שמתמחות במוצרים חד פעמיים.
5. גם שקיות ההפתעה לאורחים הן חלק מהחוויה, והשקית עצמה כמו גם התוכן שלה יכולות להראות נהדר בהתאמה לקונספט ולפלטת הצבעים.
6. נסו להתאים את הלבוש שלכם ושל שאר המשפחה לקונספט של המסיבה. האמיצים מבינכם יכולים גם לבקש מהאורחים להגיע בלבוש בצבע מסוים או בתחפושת.
7. והעיקר- תנו לילד שלכם את הכוח והיכולת ליהנות ולהרגיש כוכב. כי יום הולדת יש רק פעם בשנה.